ฤาดวงชะตาค่าเงินบาทจะถึงฆาต?!?!
ปรากฏการณ์ที่เกิดขึ้นในขณะนี้และส่งผลต่อค่าเงินทั้ง 3 สกุล คือ ปรากฏการณ์ที่เรียกว่า &#8220;โครงสร้างกางเขนใหญ่ในจรราศี&#8221;....
9 ต.ค. 2553

ปรากฏการณ์ที่เกิดขึ้นในขณะนี้และส่งผลต่อค่าเงินทั้ง 3 สกุล คือ ปรากฏการณ์ที่เรียกว่า “โครงสร้างกางเขนใหญ่ในจรราศี”.... 
โดย...สวลี ตันกุลรัตน์
ในวันที่ค่าเงินบาทแข็งค่าทะลุ 30 บาทต่อเหรียญสหรัฐ ทำเอาหลายคน “ก้นร้อนฉ่า” ด้วยเพราะหวั่นว่าดวงชะตาจะถึงฆาต เพราะไม่รู้ว่าค่าเงินบาทจะวิ่งไปถึงไหน และไม่รู้ว่าเงินบาท ค่าเงินสกุลเล็กๆ ของโลก จะมีแรงต้านทานกระแสของโลกได้แค่ไหน 
ฉะนั้นเราลองไปประเมินแนวโน้มอัตราแลกเปลี่ยนกันดูสักหน่อย แต่คนที่เราจะไปฟังทรรศนะของเขา ไม่ใช่นักค้าเงินจากธนาคารไหน ไม่ใช่วิเคราะห์จากศูนย์วิจัยอะไร แต่เป็น “นักพยากรณ์ดวงชะตา” หรือ จะเรียกเล่นๆ ว่า “หมอดู” ก็ได้ เพราะ “อัตราแลกเปลี่ยน” ก็มีดวงชะตาราศีกับเขาเหมือนกัน 
แม้จะเรียกตัวเองว่าหมอดูมือสมัครเล่น แต่ความสนใจในการศึกษาด้านโหราศาสตร์ที่เชื่อมโยงกับปัญหาเศรษฐกิจและการเงิน ทำให้สิ่งที่ “Pallas” ที่มีได้รับคำจำกัดความว่า “โหราเศรษฐกิจ” (pallasblogger.blogspot.com) พยากรณ์แตกต่างจากหมอดูคนอื่นๆ และน่าจะเป็นอีกแนวทางหนึ่งที่ทำให้เรามองอะไรได้รอบด้านมากขึ้น 
แต่ต้องบอกกันไว้ก่อนว่า ทั้งหมดนี้เป็นความเชื่อส่วนบุคคล และต้องย้ำกันไว้ก่อนอีกเหมือนกันว่า ไม่เชื่ออย่าลบหลู่ 
และก่อนที่จะไปสำรวจตรวจสอบดวงชะตาของสกุลเงิน 3 สกุล ได้แก่ ดอลลาร์สหรัฐ ยูโร  และค่าเงินบาท Pallas บอกว่า ปรากฏการณ์ที่เกิดขึ้นในขณะนี้และส่งผลต่อค่าเงินทั้ง 3 สกุล คือ ปรากฏการณ์ที่เรียกว่า “โครงสร้างกางเขนใหญ่ในจรราศี” 
ปรากฏการณ์นี้ “โครงสร้างกางเขนใหญ่ในจรราศี” คือ จังหวะเวลาที่มีดาวพฤหัสกุมดาวมฤตยูอยู่ราศีเมษ ดาวฮาเดส ซึ่งเป็นดาวแห่งความทุกข์ยากอยู่ราศีกรกฎ ดาวเสาร์อยู่ในราศีตุล และดาวพลูโตอยู่ในราศีมังกร 
ดอลลาร์สหรัฐเครียด!
Pallas วิเคราะห์ดวงชะตาของเงินดอลลาร์สหรัฐ โดยใช้ดวงกำเนิดของธนาคารกลางสหรัฐ หรือ Federal Reserve Bank (Fed) เพราะเขามองว่า Fed เป็นองค์กรที่มีอำนาจในการควบคุมปริมาณเงินของประเทศ รวมถึงเป็น|ผู้กำหนดนโยบายการเงินของประเทศ จึง|มีอิทธิพลสำคัญต่อความเป็นไปของเงินดอลลาร์สหรัฐในปัจจุบัน
 




และเวลาตกฟากของ Fed ในมุมมองของ Pallas คือ วันที่ 23 ธ.ค. ปี ค.ศ. 1913 (หรือ พ.ศ. 2456) เวลา 18.02 น. ซึ่งทำให้เขาพบว่า “องค์กรแห่งนี้มีบทบาทในการบริหารจัดการ หรือคอยควบคุมกำกับความเป็นไปของโลก” เพราะมีอาทิตย์อยู่ 1 มกร และเมอริเดียนก็อยู่ในตำแหน่ง 0 เมษ ถือเป็น “จุดทวารของโลก” 
ขณะที่ตำแหน่งของจันทร์ก็สถิตที่ราว 15 องศาราศีพิจิก ซึ่งก็เป็นจุดจุลทวารของโลก อีกทั้งราศีพิจิกก็เป็นราศีการเงินของโลก จึงยิ่งตอกย้ำว่า “Fed ทำหน้าที่เหมือนมารดาของระบบการเงินโลก” 
แต่การแสดงอิทธิพลจะไม่โจ่งแจ้งเปิดเผย เพราะพฤติกรรมของอาทิตย์ในราศีมกร คือ การดำเนินการอย่างมีหลักการ เป็นระบบ แต่ลึกๆ แล้ว Fed จะพยายามเข้ามีอิทธิพลรุกรานแทรกแซงระบบการเงินทั่วโลกตามแบบของเมอริเดียนราศีเมษ
และหลังจากที่ได้ตรวจสอบดวงกับเหตุการณ์ที่เกี่ยวกับการเปลี่ยนแปลงของค่าเงินดอลลาร์สหรัฐในอดีตทำให้เขามั่นใจว่า มาถูกทาง พร้อมกับพยากรณ์อนาคตของค่าเงินดอลลาร์สหรัฐเอาไว้ว่า กำลังตกอยู่ในความตึงเครียด และกำลังถูกท้าทายอำนาจจากประเทศอื่นๆ “มีการท้าทายจากประเทศต่างๆ ถึงสถานะความเป็นผู้นำของเงินดอลลาร์สหรัฐว่าจะยังคงไว้ได้หรือไม่ หรือโลกควรมองหาเงินสกุลใหม่หรือระบบการเงินใหม่ที่จะรักษาสมดุลของระบบการเงินโลกได้ดีกว่าและไม่ปั่นป่วน เพราะความไร้วินัยทางการเงินการคลังของสหรัฐอย่างที่เผชิญอยู่ในปัจจุบัน” Pallas ระบุ
นั่นเพราะ “โครงสร้างกางเขนใหญ่ในจรราศี” กดดันต่อ Fed และเงินดอลลาร์สหรัฐอย่างชัดเจน เพราะจุดเจ้าชะตาของ Fed อยู่ในมุมที่ตั้งรับกับโครงสร้างกางเขนใหญ่พอดี
อย่างไรก็ตาม พฤหัสจรที่กุมเมอริเดียนกำเนิดอยู่นั้นเป็นผู้ช่วยสำคัญในการพยุงเงินดอลลาร์สหรัฐไม่ให้ด้อยค่าลงไปมากนักในปัจจุบัน ขณะที่ เนปจูนจรเล็งกับอพอลลอนกำเนิด ทำมุมเท่ากับเมอริเดียน/พฤหัส แสดงถึงความอ่อนแอลงของอิทธิพลทางการค้าของ Fed และเงินดอลลาร์สหรัฐ ดาวพลูโตเองก็โคจรมาเล็งพลูโตกำเนิด ถือเป็นครึ่งหนึ่งของวงรอบดาวพลูโต
“ในช่วง 2-3 ปีมานี้ดอลลาร์สหรัฐมาถึงจุดเปลี่ยนที่อยู่ในช่วงขาลงของเขาแล้ว เพราะจุดกำเนิดที่อยู่ในราศีกรกฏเข้าครึ่งรอบ ซึ่งเป็นรอบใหญ่ 100 ปี พอดี ขณะที่พลูโตจรเล็งอาทิตย์กำเนิด หมายถึงต้องมีการปฏิรูปเชิงโครงสร้างของ Fed จึงจะเห็นทางรอดของเงินตราอันดับหนึ่งของโลก” Pallas กล่าว
ยูโรเครียดยิ่งกว่า
ถ้าคิดว่าดอลลาร์สหรัฐเครียดแล้ว Pallas บอกว่า ดวงชะตาของเงินยูโรเครียดยิ่งกว่า เพราะปรากฏการณ์ “โครงสร้างกางเขนใหญ่ในจรราศี” ส่งผลรุนแรงต่อเงินยูโร โดยเฉพาะเมื่อเกิดวิกฤตหนี้รัฐบาลในประเทศกรีซลามไปสู่กลุ่มประเทศ PIGS อันได้แก่ โปรตุเกส อิตาลี กรีซ และสเปน จนทำให้ค่าเงินยูโรร่วงลงอย่างหนัก 
นอกจากนี้ ตามพื้นดวงของสกุลเงินยูโรยิ่งเพิ่มความเครียดมากขึ้นไปอีก 
Pallas เลือกใช้ดวงกำเนิดของเงินยูโรเป็นวันที่ 1 ม.ค. ปี ค.ศ.1999 (หรือปี พ.ศ. 2552) เวลา 24.00 น. ซึ่งเป็นวันที่กลุ่มประเทศสหภาพยุโรปเริ่มใช้เงินสกุลยูโร และเลือกเมืองแฟรงก์เฟิร์ต ประเทศเยอรมนี เป็นเมืองเกิดของเงินยูโร เพราะเป็นที่ตั้งของสำนักงานใหญ่ของธนาคารกลางยุโรป (European CentralBank : ECB) 
ดังนั้น เขาจึงพบว่าจุดเด่นของดวงชะตาคล้ายกับเงินดอลลาร์สหรัฐ คือ จุดเจ้าชะตาอยู่ที่ราศีทวารหลายจุด ซึ่งแสดงให้เห็นว่าเงินยูโรมีอิทธิพลต่อเหตุการณ์ทั่วไปบนโลกใบนี้มากทีเดียว จึงไม่แปลกที่ประเทศต่างๆ ใช้เงินยูโรเป็นทุนสำรองอยู่ถึง 27% เป็นรองเพียงเงินดอลลาร์สหรัฐเท่านั้น 
“จันทร์ราศีมิถุน แสดงว่าการสนทนาแลกเปลี่ยนความเห็นเป็นเครื่องมือสำคัญในการบริหารจัดการองค์กรนี้ ซึ่งก็ไม่น่าแปลกใจเพราะเงินยูโรเป็นเงินตราของประเทศหลายสิบประเทศในยุโรป การจะดำเนินนโยบายใดๆ ต้องผ่านการพูดจาหารือแลกเปลี่ยนความคิดเห็นภายในประเทศสมาชิกจนได้ข้อยุติจึงจะสามารถดำเนินการได้”
นอกจากนี้ยังมีลัคนาอยู่ในราศีตุล แสดงว่าการดำเนินนโยบายต่างๆ ของเงินยูโรต้องมีการประสานผลประโยชน์ของประเทศสมาชิก ตอกย้ำถึงความไม่เด็ดขาดในการดำเนินนโยบายต่างๆ 
“เห็นได้ชัดจากเมื่อเกิดวิกฤตหนี้ของกรีซ สหภาพยุโรปต้องใช้เวลานานกว่าจะตัดสินใจออกนโยบายมาให้ชัดเจน แตกต่างจากของสหรัฐที่สามารถเรียกประชุมคณะกรรมการนโยบายการเงินได้อย่างรวดเร็ว” Pallas กล่าว
และเมื่อเจ้าชะตา ซึ่งก็คือสกุลเงิน|ยูโรมีวิธีการแก้ปัญหาต่างๆ ด้วยความระมัดระวังและต้องเสียเวลากับการปรึกษาหารือในบรรดาประเทศสมาชิก ก็ยิ่งทำให้การแก้ปัญหาต่างๆ ล่าช้าออกไป และนี่คือปัญหาใหญ่ของสกุลเงินยูโร
“เห็นภาพดวงอย่างนี้แล้ว คงจะคาดหวังได้ยากที่จะให้เงินยูโรมาแสดงบทบาทพระเอกแทนเงินดอลลาร์สหรัฐ ยิ่งพอดูโค้งสุริยยาตร์อีก 2-3 ปีข้างหน้าแล้ว ท่าทางเงินยูโรต้องเจออุปสรรคอันใหญ่หลวงเลยทีเดียวกว่าจะผ่านพ้นวิกฤตนี้ไปได้ หากว่าประเทศสมาชิกจะไม่แตกแยกกันไปเสียก่อน” Pallas ทำนาย
เงินบาทตื่นเต้น
และแล้วก็มาถึงดวงชะตาของค่าเงินบาท Pallas เลือกใช้วันที่ธนาคารแห่งประเทศไทย (ธปท.) ทำพิธีเปิดอย่างเป็นทางการ คือ วันที่ 10 ธ.ค. 2485 เวลา 09.30 น. เป็นดวงกำเนิด 
พื้นดวงของ ธปท. เริ่มจากอาทิตย์กำเนิดของ ธปท. อยู่ที่ 17 องศาราศีธนู ฉากกับคิวปิโดและอพอลลอน แสดงถึงว่าเป็นแหล่งรวมตัวของนักวิชาการ ผู้มี ความรู้สูง เป็นองค์กรที่มองการณ์ไกล เล็งอยู่กับวัลคานุส บ่งบอกถึงความมีอำนาจและมีอิทธิพลสำคัญต่อระบบการเงินประเทศ 
จันทร์อยู่ราศีมกร ตั้งฉากกับแอดเมตอส สะท้อนถึงลักษณะการทำงานอย่างเป็นระบบระเบียบ ทุกอย่างเป็นไปตามขั้นตอน ทำงานด้วยความรอบคอบ อีกทั้งจันทร์ตรีโกณกับโครโนส เมื่อนำไปรวมความหมายกับราหูที่อยู่ราศีสิงห์ทำให้หน่วยงานนี้เกี่ยวข้องกับผู้นำหรือชนชั้นนำของประเทศ 
ลัคนาอยู่ปลายราศีมกร พออนุมานได้ว่ากำลังเข้าราศีกุมภ์ ทำให้การทำงานในองค์กรนี้ “อยู่ในภาวะตื่นตัวตลอดเวลา อยู่ท่ามกลางความผันผวนของตลาดการเงินโลก” 
จากปรากฏการณ์ “โครงสร้างกางเขนใหญ่ในจรราศี” เทียบกับดวงชะตาเงินบาท เขาพบว่าโครงสร้างดังกล่าวไม่ได้ส่งผลโดยตรงต่อจุดเจ้าชะตา นั่นหมายความว่า “เงินบาทไม่ได้รับผลกระทบมากนักจากวิกฤตครั้งนี้” 
“ปรากฏการณ์กางเขนใหญ่ไม่ได้ส่งผลอะไรกับ ธปท. เพราะฉะนั้นจึงทำให้ค่าเงินบาทไม่ได้รับผลกระทบโดยตรง นอกจากนี้ จะไม่มีการเปลี่ยนแปลงแบบฉับพลันทันที หรือเกิดวิกฤตเหมือนเมื่อปี 2527 และ 2540 แน่นอน เพราะเป็นการปรับเปลี่ยนตามสถานการณ์โลก ขณะที่การแข็งค่าของเงินบาทถือเป็นสิ่งที่ดี”
Pallas บอกว่า สิ่งที่น่าสนใจมากกว่า คือ ในอีก 2-3 ปีข้างหน้า หรือในปี 2555-2556 เพราะในเวลานั้นดาวเสาร์จะโคจรมาตั้งฉากกับจันทร์กำเนิดและลัคนากำเนิด และที่สำคัญคือการเข้ามากุมเมอริเดียน ซึ่งจะส่งผลต่อประสาร ไตรรัตน์วรกุลผู้ว่าการ ธปท. 
“ในช่วงวาระการดำรงตำแหน่งของท่านจะประสบอุปสรรคความท้าทายที่สำคัญ อาจจะมีการปลดผู้ว่าการเนื่องจากไม่ทำตามนโยบายของรัฐบาล” Pallas ทำนาย 
แต่ในดวงชะตาไม่ได้บอกว่า ต้นเหตุแห่งความสั่นคลอนของตำแหน่งผู้ว่าการธนาคารแห่งประเทศไทยจะมาจาก “ค่าเงินบาท” หรือไม่ คงต้องรอติดตามกันต่อไป แต่ในตอนนี้คงพอสบายใจได้ว่าดวงชะตาค่าเงินบาทไม่ตกอยู่ในวิกฤตอย่างแน่นอน